ΓΡΑΠΤΗ ΕΡΩΤΗΣΗ P-0499/99

υποβολή: Pierluigi Castagnetti (PPE) προς την Επιτροπή

(25 Φεβρουαρίου 1999)

Θέμα: Παρέμβαση για λόγους ανθρωπισμού και αλληλεγγύης υπέρ του Edwin Musovic - βόσνιος σπουδαστής στο ITIS Nobili του Reggio Emilia - Ιταλία

Ο Edwin Husovic είναι ένας βόσνιος σπουδαστής που ζει από πενταετίας με την οικογένειά του στην Guastalla (R.E) και φοιτά στο τελευταίο έτος του Τεχνικού και Βιομηχανικού Ινστιτούτου του Reggio Emilia. Τις τελευταίες ημέρες, η Αγγλική Πρεσβεία στην Ιταλία αρνήθηκε να του χορηγήσει άδεια εισόδου στο Ηνωμένο Βασίλειο επέυκαιρά μιας σχολικής επίσκεψης στο Λονδίνο, προβάλλοντας ως αιτιολόγηση την επικείμενη λήξη ισχύος του διαβατηρίου του, το οποίο πάντως λήγει μετά την ολοκλήρωση της εν λόγω εκπαιδευτικής επίσκεψης.

Ζητείται από την Επιτροπή παρέμβαση στις αρμόδιες αγγλικές διπλωματικές αρχές, ώστε, υπό το πρίσμα της ιδιάζουσας κατάστασης και λόγω κοινών αρχών αλληλεγγύης που συνδέουν τις βρετανικές αρχές με άλλα κράτη μέλη της ΕΕ, η οποία έχει ήδη αναλάβει ανθρωπιστικές ενέργειες υπέρ των πληθυσμών που επλήγησαν από τις συγκρούσεις στην πρώην Γιουγκοσλαβία, να επανεξετάσουν τη στάση τους και να δώσουν στο σπουδαστή την ευκαιρία να συμμετάσχει με τους συμμαθητές του στην επίσκεψη στην Αγγλία και τούτο σε πλαίσιο σεβασμού των σχετικών διεθνών διατάξεων και συμβάσεων.

Απάντηση της κας Gradin εξ ονόματος της Επιτροπής

(1 Απριλίου 1999)

Η Επιτροπή, βάσει της περιγραφής του αξιότιμου μέλους του Κοινοβουλίου, κατανοεί ότι το εν λόγω άτομο ζήτησε άδεια εισόδου από τις αγγλικές διπλωματικές αρχές, διαδικασία για την οποία το Ηνωμένο Βασίλειο διαθέτει διακριτική ευχέρεια. Η μεσολάβηση της Επιτροπής σε περίπτωση άρνησης χορηγήσεως άδειας εισόδου σε υπηκόους μη κοινοτικών χωρών από χώρα μέλος, δεν υπάγεται στην αρμοδιότητά της έτσι όπως αυτή καθορίζεται στη Συνθήκη για την Ευρωπαϊκή Ένωση.

Ωστόσο, η Επιτροπή θέλει να επισημάνει στο αξιότιμο μέλος του Κοινοβουλίου ένα άλλο είδος διαδικασίας που θα επέτρεπε διαφορετική αντιμετώπιση του συγκεκριμένου θέματος. Το Συμβούλιο εξέδωσε στις 30 Νοεμβρίου 1994, απόφαση σχετικά με κοινή δράση που θεσπίζεται βάσει του άρθρου Κ.3 παράγραφος 2 στοιχείο β) της συνθήκης για την Ευρωπαϊκή Ένωση όσον αφορά τις διατυπώσεις ταξιδίου, για μαθητές, υπηκόους τρίτων χωρών, που διαμένουν σε κράτος μέλος(1).

Σύμφωνα με το άρθρο 1 της κοινής δράσης, ένα κράτος μέλος δεν απαιτεί θεώρηση από μαθητή που δεν είναι υπήκοος κράτους μέλους αλλά διαμένει νομίμως σε άλλο κράτος μέλος και ζητά να εισέλθει στο έδαφός του, είτε για σύντομη παραμονή είτε για διέλευση, εάν: α) στο πλαίσιο σχολικής εκδρομής, ο μαθητής ταξιδεύει ως μέλος ομάδας μαθητών σχολείου γενικής εκπαίδευσης- β) η ομάδα συνοδεύεται από εκπαιδευτικό του εν λόγω σχολείου, δυνάμενο να επιδείξει κατάλογο των μαθητών που συνοδεύει, τον οποίο έχει καταρτίσει το σχολείο επί του ενιαίου εντύπου που περιλαμβάνεται στο παράρτημα της κοινής δράσης- γ) ο μαθητής παρουσιάζει έγκυρο ταξιδιωτικό έγγραφο για τη διέλευση από τα συγκεκριμένα σύνορα. Σύμφωνα με το άρθρο 1, σημείο 2 της ίδιας κοινής δράσης, ένα κράτος μέλος μπορεί να αρνηθεί την είσοδο μαθητή που δεν πληροί τις άλλες οικείες εθνικές προϋποθέσεις περί μετανάστευσης.

Οι ταξιδιωτικές διευκολύνσεις που προβλέπονται στην κοινή δράση του 1994, έχουν ως στόχο την καλύτερη ένταξη των υπηκόων τρίτων χωρών στην Ευρώπη. Η Επιτροπή λυπάται πραγματικά που στη συγκεκριμένη περίπτωση οι σχολικές αρχές δεν κατέφυγαν στη διαδικασία που προβλέπεται στην κοινή δράση, οι δε αρχές του Ηνωμένου Βασιλείου από την πλευρά τους, δεν ενημέρωσαν τον προσφεύγοντα για τις δυνατότητες που του προσφέρει αυτή η κοινή δράση.

(1) ΕΕ L 327 της 19.12.1994.